Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Eiro vērtība attiecībā pret ASV dolāru otrdien samazinājusies līdz zemākajam līmenim kopš 2002. gada saistībā ar bažām par eirozonas iespējamu nokļūšanu recesijā.

Eiro vērtība pret ASV dolāru otrdien nokritusies līdz 0,9901 dolāram par eiro.

Eiropas vienotās valūtas vērtība zem dolāra vērtības nokritās jau pirmdien.

Kritumu otrdien veicināja tirgus izpētes uzņēmuma "S&P Global" jaunākie dati, ka privātā sektora ražošanas un pakalpojumu aktivitāti raksturojošais indekss "Purchasing Managers' Index" (PMI) eirozonā šogad augustā samazinājies līdz 49,2 punktiem, salīdzinot ar 49,9 punktiem jūlijā, tādējādi reģistrēts zemākais līmenis pēdējos 18 mēnešos.

Turklāt indekss joprojām atrodas zem 50 punktu atzīmes, kas liecina par aktivitātes lejupslīdi.

Tāpat eiro vērtības lejupslīde skaidrojama ar prognozēm, ka ASV Federālā rezervju sistēma pieturēsies pie saviem bāzes procentu likmes paaugstināšanas plāniem.

Apstiprinot grozījumus Energoresursu cenu ārkārtēja pieauguma samazinājuma pasākumu likumā, valdība otrdien lēma, ka no šī gada 1. oktobra līdz 2023. gada 30. aprīlim juridiskām personām pilnībā tiks kompensēta elektroenerģijas sistēmas pakalpojuma maksa - visu sistēmas operatoru sadales un pārvades tarifa izmaksas, ieskaitot pievienotās vērtības nodokli (PVN), informēja Ekonomikas ministrijā (EM). Grozījumi likumā vēl jāapstiprina Saeimā.

Juridisko personu elektroenerģijas rēķinos maksa par sistēmas pakalpojumiem veido aptuveni 10% no izmaksām (līdzās elektroenerģijas cenai, obligātā iepirkuma komponentei (OIK) un PVN. Maksu par sistēmas pakalpojumiem veido fiksētās maksas (maksa par pieslēguma nodrošināšanu, maksa par ievadaizsardzības aparāta strāvas lielumu, maksa par atļauto slodzi vai maksa par pārvades jaudas uzturēšanu) un mainīgās maksas (maksa par elektroenerģijas piegādi vai maksa par elektroenerģijas pārvadīšanu) summa.

Kompensācija neattieksies uz valsts un pašvaldību iestādēm un tām juridiskajām personām, kurām tiek piemērots mājsaimniecību tarifs, piemēram, namu apsaimniekotājiem.

Sistēmas pakalpojuma maksas kompensācija notiks pēc tā paša principa kā šā gada pavasarī – kompensācija juridiskām personām tiks piemērota automātiski to rēķinos. Sistēmas operatori (t.i., 10 sadales sistēmas operatori un 1 pārvades sistēmas operators) iesniegs rēķinu Būvniecības valsts kontroles birojam, kas kompensēs operatoriem radušās izmaksas.

Latvijā aizvadītās diennakts laikā reģistrēti 915 jauni inficēšanās ar Covid-19 gadījumi un saņemti četri jauni ziņojumi par mirušiem Covid-19 slimniekiem, liecina Slimību profilakses un kontroles centra (SPKC) informācija.

Pēdējās 24 stundās veikti 4325 Covid-19 testi un reģistrēti 915 jauni inficēšanās gadījumi. No inficētajiem 365 ir nevakcinēti vai vakcinācijas kursu nepabeiguši, bet 550 ir vakcinēti.

Pozitīvo gadījumu īpatsvars pret testētajiem: 21,2%.

Saņemti ziņojumi par četriem mirušiem slimniekiem:

viens cilvēks 70-79 gadu vecumā,

trīs 80-89 gadu vecumā.

Viens mirušais bijis nevakcinēts vai vakcinācijas kursu nepabeidzis, bet trīs – vakcinēti.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.